C 407/8

Oznámenie Komisie podľa článku 4 ods. 14 protokolu 1 k Dohode o hospodárskom partnerstve medzi Európskou úniou a štátmi SADC-DHP o vymedzení pojmu „výrobky s pôvodom“ a o metódach administratívnej spolupráce

Kumulácia medzi Európskou úniou a štátmi AKT-DHP a zámorskými krajinami a územiami EÚ ako sa stanovuje v článku 4 ods. 3 a 7 protokolu 1 k Dohode o hospodárskom partnerstve medzi EÚ a štátmi SADC-DHP

(2018/C 407/07)

V článku 4 ods. 3 a 7 protokolu 1 k Dohode o hospodárskom partnerstve (ďalej len „DHP“) medzi Európskou úniou (ďalej len „Únia“) a štátmi Juhoafrického rozvojového spoločenstva (ďalej len „štáty SADC“) zapojenými do DHP (1) sa stanovuje kumulácia v Únii.

Táto kumulácia umožňuje vývozcom v Únii začleniť do výrobkov, ktoré vyvážajú do štátov SADC-DHP, materiály s pôvodom v iných afrických, karibských a tichomorských štátoch (ďalej len štáty „AKT“) zapojených do HDP alebo v zámorských krajinách a územiach (ďalej len „ZKÚ“), alebo opracovanie alebo spracovanie vykonané v uvedených krajinách alebo na uvedených územiach, ako keby išlo o materiály s pôvodom v Únii, alebo ako keby bolo toto opracovanie a spracovanie vykonané v Únii.

Kumuláciu je možné uplatniť len za predpokladu, ak Únia splní tieto požiadavky:

— uzavrie s príslušnými krajinami a územiami dojednanie alebo dohodu o administratívnej spolupráci, ktorá zabezpečí správne vykonávanie článku 4 a

— oznámi štátom SADC-DHP prostredníctvom sekretariátu Juhoafrickej colnej únie a Ministerstva priemyslu a obchodu Mozambiku podrobnosti o týchto dohodách o administratívnej spolupráci.

Únia uzavrela dojednania alebo dohody o administratívnej spolupráci s týmito štátmi AKT-DHP a ZKÚ:

— Karibik: Antigua a Barbuda; Bahamské spoločenstvo; Barbados; Belize; Dominické spoločenstvo; Dominikánska republika; Grenada; Guyanská republika; Jamajka; Svätý Krištof a Nevis; Svätá Lucia; Svätý Vincent a Grenadíny; Surinamská republika a Republika Trinidadu a Tobaga;

— Región strednej Afriky: Kamerunská republika;

— Región východnej a južnej Afriky: Madagaskarská republika; Maurícijská republika; Seychelská republika a Zimbabwianska republika;

— Tichomorský región: Nezávislý štát Papua-Nová Guinea a Fidžijská republika;

— Región západnej Afriky: republika Pobrežia Slonoviny;

— ZKÚ: Grónsko; Nová Kaledónia a závislé územia; Francúzska Polynézia; Francúzske južné a antarktické územia; Ostrovy Wallis a Futuna; Svätý Bartolomej; Saint Pierre a Miquelon; Aruba; Bonaire; Curaçao; Saba; Svätý Eustach; Svätý Martin; Anguilla; Bermudy; Kajmanie ostrovy; Falklandské ostrovy; Južná Georgia a Južné Sandwichove ostrovy; Montserrat; Pitcairnove ostrovy; Svätá Helena a závislé územia; Britské antarktické územie; Britské indickooceánske územie; Ostrovy Turks a Caicos a Britské Panenské ostrovy.

Európska komisia informuje, že po týchto oznámeniach Únia spĺňa uvedené požiadavky a začne s uvedenými štátmi AKT HDP a ZKÚ uplatňovať kumuláciu stanovenú v článku 4 ods. 3 a 7 protokolu 1 k Dohode o hospodárskom partnerstve medzi EÚ a štátmi SADC-DHP od 1. októbra 2018.

Toto oznámenie sa uverejňuje v súlade s článkom 4 ods. 14 protokolu 1 k Dohode o hospodárskom partnerstve medzi EÚ a štátmi SADC-DHP.

(1) Ú. v. EÚ L 250, 16.9.2016, s. 1924.